Estanislao Esteban Karlic

**Estanislao Esteban Karlic** (1926–2025) var en av Den katolske kirkes kardinaler, og katolsk erkebiskop i Argentina. Han var erkebiskop av Paraná fra 1986 til 2003.

## Liv og virke
### Bakgrunn
Estanislao Karlic var sønn av en kroatisk immigrantfamilie, han begynte på presteseminaret i 1947 og studerte filosofi og teologi ved Det pavelige universitet Gregoriana i Roma fra 1948 til 1954, som alumnus ved Pontificio Colegio Pío Latino Americano-

### Prest
Han mottok presteordinasjonens sakrament den 8. desember 1954 av erkebiskop Zenobio Lorenzo Guilland. Han var foreleser ved presteseminaret i Córdoba i Argentina fra 1955 til 1963. Han tok doktorgraden ved Det gregorianske universitet i 1964 og ble deretter professor i teologi ved Det katolske universitet i Córdoba.

### Hjelpebiskop i Córdoba
Den 6. juni 1977 utnevnte pave Paul VI ham til titulærbiskop av *Castrum* og hjelpebiskop i erkebispedømmet Córdoba. Han ble ordinert til biskop den 15. august 1977 av kardinal Raúl Francisco Primatesta, erkebiskop av Córdoba. De medkonsekrerende var Alfredo Guillermo Disandro, hjelpebiskop i Córdoba, og Cándido Genaro Rubiolo, biskop av Villa María bispedømme.

### Koadjutorerkebiskop av Paraná
Den 19. januar 1983 utnevnte pave Johannes Paul II ham til koadjutor-erkebiskop av erkebispedømmet Paraná. Hans innsettelse der fant sted den 20. mars samme år.

### Erkebiskop av Paraná
Etter Adolfo Tortolos fratreden den 1. april 1986, etterfulgte han ham som erkebiskop av Paraná.

Han hadde en rekke administrative stillinger. Fra 1996 til 2002 var han president for Den argentinske bispekonferanse. 

Kardinal Karlić ble sett på som teologisk moderat og som en mekler mellom konservative og liberale fraksjoner i den argentinske kirke. Han mente at *«familien er kjærlighetens og livets fristed»* og at *«det menneskelige fellesskap er forutbestemt for brorskap»*.

Pave Johannes Paul II aksepterte erkebiskop Karlics aldersbetingede fratreden den 29. april 2003, i en alder av 78 år. I 2004 ble han tildelt en æresdoktorgrad fra Det pavelige katolske universitet i Argentina.

### Kardinal
Den 24. november 2007 utnevnte pave Benedikt XVI ham til kardinalprest med titulærkirken *[[Beata Maria Vergine Addolorata på Piazza Buenos Aires]]*. Siden han allerede hadde fylt 80 år på den tiden, deltok ikke kardinal Karlić i konklaven i 2013 etter Benedikts avgang. 

Fra den angolanske Alexandre do Nascimentos død den 28. september 2024, og frem til utnevnelsen av den ti måneder eldre italienske kardinal og emeriterte pavelige diplomat Angelo Acerbi den 7. desember samme år, var Karlić den eldste levende kardinal i verden.

## Episkopalgenealogi
Hans episkopalgenealogi er:
* Kardinal Scipione Rebiba (1504–1577) 
* Kardinal Giulio Antonio Santori (1532–1602) *bispeviet 1566
* Kardinal Girolamo Bernerio (1540–1611) *1586
* Erkebiskop Galeazzo Sanvitale (1566–1622) *1604
* Kardinal Ludovico Ludovisi (1595–1632) *1621
* Kardinal Luigi Caetani (1595–1642) *1622
* Kardinal Ulderico Carpegna (1595–1679) *1630
* Kardinal Paluzzo Paluzzi Altieri degli Albertoni (1623–1698) *1666
* Pave Benedikt XIII (1649–1730) *1675
* Pave Benedikt XIV (1675–1758) *1724
* Pave Klemens XIII (1693–1769) *1743
* Kardinal Alessandro Mattei (1744–1820) *1767
* Kardinal Pietro Francesco Galleffi (1770–1837) *1819
* Kardinal Giacomo Filippo Fransoni (1775–1856) *1822
* Kardinal Carlo Sacconi (1808–1889) *1851
* Kardinal Edward Henry Howard of Norfolk (1829–1892) *1872
* Kardinal Mariano Rampolla del Tindaro (1843–1913) *1887
* Kardinal Antonio Vico (1847–1829) *1898
* Erkebiskop Filippo Cortesi (1876–1947) *1921
* Erkebiskop Zenobio Lorenzo Guilland (1890–1962) *1935
* Erkebiskop Antonio José Plaza (1909–1987) *1950
* Kardinal Raúl Francisco Primatesta (1919–2006) *1957
* Kardinal *Estanislao Esteban Karlic* (1926–2025) *1977

## Referanser


## Eksterne lenker
* Biografi på The Cardinals of the Holy Roman Church